## La Filmoteca Valenciana programa un cicle sobre el cooperativisme en el cine

*** El cicle se celebra amb motiu de la declaració en 2024 de València com a Capital Espanyola de l’Economia Social
* Està organitzat per l’IVC en col·laboració amb CONCOVAL, UCEV i Gráficas Papallona Coop. V.**

La Filmoteca Valenciana ha programat, amb motiu de la declaració en 2024 de València com a Capital Espanyola de l’Economia Social, un cicle en el qual s’aborden les relacions entre el cooperativisme i el cine.

El cicle, que es podrà vore fins al 19 de desembre, està organitzat per l’Institut Valencià de Cultura en col·laboració amb la Confederació de Cooperatives de la Comunitat Valenciana (CONCOVAL), la Unió de Cooperatives de l’Ensenyança Valenciana (UCEV) i Gráficas Papallona Coop. V.

Per causa de les inundacions, el cicle no es va estrenar en la data prevista inicialment, el 7 de novembre, i algunes de les projeccions van ser suspeses. Després de la represa de les seues activitats, La Filmoteca Valenciana ha reprogramat les pel·lícules que no es van poder vore en el seu moment.

Les pel·lícules que conformen el cicle s’han dividit en dos blocs temàtics. En el primer bloc figuren pel·lícules produïdes davall la fórmula cooperativa o en la producció de les quals haja intervingut de manera significativa una cooperativa, i s’han seleccionat quatre pel·lícules espanyoles i una argentina.

El segon bloc està conformat per cinc pel·lícules en les quals el cooperativisme i els seus valors socials, com l’ajuda mútua, l’equitat, la solidaritat o la democràcia participativa, són elements fonamentals de les històries narrades.

**Pel·lícules produïdes per cooperatives**

El dimecres 27 de novembre, a les 20.15 hores, La Filmoteca Valenciana projecta *El hombre de moda* (1980), òpera prima de Fernando Méndez-Leite, cineasta, programador cinematogràfic, historiador del cine i president de l’Acadèmia de les Arts i les Ciències Cinematogràfiques d’Espanya.

Esta comèdia sobre la relació d’un professor d’institut i una refugiada de la dictadura militar argentina, protagonitzada per Xabier Elorriaga i Marilina Ross, serà presentada al públic per Méndez-Leite en la sessió del divendres 29 de novembre, a les 18.00 hores.

El dijous 28 de novembre, a les 18.00 hores, La Filmoteca projecta *Un lugar en el mundo* (1992), dirigida per l’argentí Adolfo Aristarain i protagonitzada per Federico Luppi, José Sacristán, Leonor Benedetto i Cecilia Roth.

La pel·lícula conta la història d’un home que torna al seu poble, enclavat en les muntanyes, per a evocar la seua infància en una comunitat rural junt amb els seus pares, exiliats voluntàriament de Buenos Aires. L’arribada d’un geòleg espanyol, contractat pel cacic local per a buscar petroli, representa una amenaça per a la forma de vida dels llauradors.

El dijous 5 de desembre, a les 20.00 hores, en sessió única, La Filmoteca projecta *Las voces de la memoria* (2011), un documental sobre el poder terapèutic de la música que seguix els passos d’un grup musical integrat per malalts d’Alzheimer, dirigit per Vicent Peris i produït per la cooperativa audiovisual valenciana Barret Coop.

El dijous 12 de desembre, a les 20.30 hores, i el divendres 13 de desembre, a les 18.00 hores, La Filmoteca Valenciana projecta *El factor Pilgrim* (2000), que va suposar el debut en el llargmetratge del tàndem format per Alberto Rodríguez i Santi Amodeo.

La pel·lícula conta la història de Francisco, un espanyol que està un temps vivint a Londres i al qual un dia li oferixen una gran quantitat de diners per una menudència que va comprar en un mercat ambulant del seu barri.

Dins de les pel·lícules ja projectades figura *La portentosa vida del padre Vicente* (1977), de Carles Mira.

**Pel·lícules sobre els valors socials del cooperativisme**

En el segon bloc figura *Las uvas de la ira* (1940), dirigida per John Ford i protagonitzada per Henry Fonda. L’adaptació cinematogràfica de la novel·la homònima de John Steinbeck es va projectar el 15 de novembre passat.

També s’inclou un altre clàssic dels anys trenta: *El pan nuestro de cada día* (1934), de King Vidor, sobre els esforços d’una jove parella d’aturats per impulsar una cooperativa agrícola en una zona rural durant els anys més durs de la depressió econòmica als Estats Units. La pel·lícula es podrà vore el dimarts 26 de novembre, a les 18.00 hores, i el dijous 28 de novembre, a les 20.15 hores.

El dimarts 3 de desembre, a les 20.00 hores, La Filmoteca Valenciana projecta *Arizmendiarrieta, el hombre cooperativo* (2019), un documental basc dirigit per Gaizka Urresti sobre José María Arizmendiarrieta (1915-1976), el capellà que va liderar la creació del major grup cooperativista del món a Mondragón en la dècada dels quaranta.

El dijous 19 de desembre, a les 20.00 hores, es projecta el documental *Numax presenta...* (1980), dirigit per Joaquim Jordà i produït per l’Assemblea de Treballadors de Numax, en el qual s’aborden els anys de conflictes laborals d’esta empresa catalana.

Així mateix, dins de les pel·lícules ja projectades figura l’argentina *La odisea de los Giles* (2019), de Sebastián Borensztein, que tracta sobre l’organització d’una cooperativa agrícola en temps de crisi.

Fecha: 24/11/2024